Publication: Magyar Közlöny
Issue: MK-2010-77 (Year: 2010, Number: 77)
Era: contemporary
Section: 14. melléklet a 31/2010. (V. 13.) EüM rendelethez
Paragraph Index: 614

2. Kórkép leírása Az arthritis psoriatica (AP) krónikus szisztémás gyulladásos reumatológiai megbetegedés, mely a bőr psoriasisos elváltozásával társul. Az arthritis többnyire aszimetrikus, és számos formában a disztális interphalangeális ízületek érintettségével jár. A kórkép diagnosztikája, kezelése és a betegség nyomon követése a bőrgyógyász és a reumatológus szakorvost egyaránt érinti. Az AP kórisméjét az elfogadott kritériumrendszerrel igazolni kell. 2.1. Az arthritis psoriatica aktivitása Az arthritis psoriaticában szenvedő beteg perifériás túlsúlyú arthritis értékelésére a DAS 28 index, az axiális érintettség esetén az aktivitás határértékeinek megállapításához a BASDAI index alkalmazható. A bőrérintettség kiterjedésének értékelésére a plakkos psoriasisban alkalmazott PASI score elfogadott. 2.1.1. Axiális érintettség esetén a betegség aktivitását a BASDAI index-szel határozzuk meg. Aktív, súlyos állapotúnak tekinthető azon arthritis psoriaticában szenvedő beteg, akinek a BASDAI index (0-100) átlaga több, mint 40, és a betegség diagnózisának fennállását radiológiai vizsgálatokkal igazolták. A sacroiliacalis ízületek MR vizsgálata a betegség aktivitásának, a hagyományos RTG felvétel a betegség radiológiai progressziójának megítélését teszi lehetővé. 2.1.2. Perifériás érintettség esetén a betegség aktivitását DAS 28 index-szel határozzuk meg. Súlyos, aktívnak tekinthető azon arthritis psoriaticában szenvedő beteg, akinél a DAS 28 érték nagyobb, mint 5,1. 2.1.3. Bőr érintettség súlyosságának megítélésére a PASI index alkalmazható. A bőrtünetek kiterjedtsége, lokalizációja és jellege alapján kis kiterjedésű betegségről beszélünk, amennyiben a testfelület kevesebb mint 15%-a érintett (PASI<15). Nagyobb kiterjedésű elváltozásról akkor beszélünk, ha a testfelület több mint 15%-a (PASI>15) érintett. Nagyon ritkán bőrtünet nélkül is előfordulhat arthritis psoriatica, mely többnyire tévesen rheumatoid arthritisként, vagy spondylitis ankylopoeticaként jelenik meg a klinikumban.

Source: https://magyarkozlony.hu/hivatalos-lapok/611c5e584c1a1d6d6c82990316b856590b944204/dokumentumok/02a633dc638c6a5a364ab9978d09a00e37c5471d/letoltes